יובל דיין

ביוגרפיה

יובל דיין נולדה, גדלה והתחנכה באשדוד. היא בתם של רחל, עובדת ברשות המקומית ודוד, עובד בנמל אשדוד. יש לה אח גדול ואחות קטנה וכבר מגיל צעיר היא אהבה לנגן ולשיר.

2012: תחילת הקריירה

הקריירה המוזיקלית של דיין החלה כאשר השתתפה בעונה הראשונה של תוכנית המוזיקה "The Voice ישראל", באודישן שרה את השיר "שאריות של החיים" (מבוצע במקור על ידי הפרויקט של עידן רייכל). כל ארבעת ה"מנטורים" של התוכנית הסתובבו בפניה ויובל בחרה בשלומי שבת כיועץ שילווה אותה במהלך התוכנית. דיין זכתה לפופולריות רבה וצפיות ביוטיוב, כאשר האודישן שלה זכה ליותר מ-5 מיליון צפיות ושאר הביצועים שלה עברו אף הם את רף מיליון הצפיות באתר. היא נחשבה לאחת המתמודדות הבולטות בתוכנית ומועמדת מרכזית לזכייה. 
לאחר הצלחתה בתוכנית, גם השירים העצמאיים "מסונוורת" ו"יותר מדי" זכו להצלחה ויראלית.

2013-2014: אלבום בכורה "לאסוף"

עם סינגל הבכורה שלה, לאסוף, שיצא בפברואר 2013, הופיעה דיין בתוכנית חצי הגמר של העונה השנייה של The Voice ישראל, השיר זכה להצלחה רבה לאחר שנכנס לפלייליסט גלגלצ, הגיע למקום ראשון במצעד של התחנה ובמצעד השבועי של מדיה פורסט.
במאי 2013 הוציאה דיין את הסינגל השני שלה מתוך האלבום, "עד שתחזור", שכתב והלחין הזמר עידן רפאל חביב וביוני באותה השנה פורסם הקליפ ברשת. השיר שיחזר חלקית את הצלחת הסינגל הקודם וגם נכנס לפלייליסט גלגלצ, הגיע למקום שני במצעד השבועי של מדיה פורסט וצבר כ-18 מיליון צפיות ביוטיוב.
באוגוסט 2013 הוציאה דיין את הסינגל השלישי שלה, "פעם אחת", אותו כתבה בעקבות ויכוח שהיה לה בעבר עם אחיה הגדול. השיר לא זכה להצלחה כמו הסינגלים הקודמים.
ב-2013 קריינה דיין מיני-סדרה בשם "טיילור סוויפט המסע לתהילה" בערוץ זום.
בסוף אוקטובר 2013 יצא לאור הסינגל הרביעי של יובל דיין, "אל תאמר", אותו כתבו יחד דודו טסה (שגם הלחין והפיק את השיר) וגלעד כהנא. השיר זכה להצלחה מיידית והגיע למקום ראשון במצעד השבועי של גלגלצ ומדיה פורסט. באותה שנה זכתה דיין בתואר "זמרת השנה" של ערוץ 24 ואתר מאקו.
בדצמבר 2013 התגייסה לצה"ל, ללהקת חיל החינוך והנוער.
ב-19 בינואר 2014 יצא הסינגל החמישי שלה, "צבעים", יחד עם אמיר דדון, השיר הגיע למקום שלישי במצעד השבועי של מדיה פורסט.
בפברואר 2014 יצא אלבומה הראשון לאסוף, ודיין החלה את סיבוב ההופעות הראשון שלה. במאי 2014 שחררה את הסינגל "מי אני מולם" בגרסת ההופעה, והשיר זכה להשמעות רבות ברדיו.

2015-2017: אלבום שני "ליבי ער"

ביולי 2015 יצא לאור הסינגל הראשון, "בשעה טובה", שהפיק והלחין דודו טסה, מתוך אלבומה השני של דיין. זהו שיתוף הפעולה השני של טסה עם דיין אחרי שכתב, הלחין והפיק עבורה את השיר "אל תאמר". השיר זכה להצלחה ונכנס לפלייליסט של גלגלצ. הוא גם הגיע למקום ראשון במצעד השבועי של מדיה פורסט.
ב-17 במרץ 2016 הוציאה לאור את האלבום ליבי ער. ב-19 ביוני אותה שנה הוציאה דיין שיר נוסף מתוך האלבום, "שעה חלפה", שנכתב על ידי אהובה עוזרי. הסינגל הבולט מהאלבום היה "לילותיי", שזכה להצלחה רבה והגיע למקום הראשון במצעד השבועי של גלגלצ והיה לשיר החמישי של דיין (והשלישי מהאלבום) שהגיע למקום ראשון במצעד השבועי של מדיה פורסט. השיר הגיע למקום ה-21 במצעד השנתי של גלגלצ של שנת תשע"ז. במרץ 2017 שיחררה שיר נוסף שיצא כסינגל, "שב מולי".
בדצמבר 2017 יצא השיר "תשאל את המים", מתוך האלבום השלישי שעתיד היה לצאת ב-2018. השיר נכנס לפלייליסט של גלגלצ וזכה להשמעות בתחנות הרדיו. במרץ 2018 יצא שיר שני ששמו "הסוף הטוב הזה". ביולי 2018 יצא שיר שלישי בשם "דמעות שקופות".

2018-הווה: The Voice ישראל

ב-2018 החלה לגלם בתיאטרון הבימה את מיקה במחזמר "מיקה שלי" המבוסס על שירי יאיר רוזנבלום.
ב-7 בינואר 2019, הוציאה את "לפתוח את הלב".
ב-20 במאי, עלתה לשידור העונה החמישית של התוכנית המוזיקלית "The Voice ישראל", בה דיין משמשת מנטורית עם שלומי שבת, וזאת לאחר שדיין הייתה מתמודדת בעבר בעונה הראשונה ופרשה בחצי הגמר.

חיים אישיים

מתחילת 2016 דיין בתהליכי התקרבות לדת ואף החלה לשמור שבת. היא סיפרה שעוד קודם לכן ביקרה מדי שישי בבית כנסת.